นาซ่าเปิดตัวจรวดไปดวงจันทร์รุ่นใหม่ สูงเท่าตึก 32 ชั้น!
The megarocket - standing taller than the Statue of Liberty - will be slowly trundled to Launch Pad 39B on a giant crawler-transporter, a 4-mile (6.5-km) journey expected to take about 11 hours. The spectacle will be carried live on NASA Television and the space agency's website. 
การขนส่งจรวด Space Launch System (SLS) น้ำหนัก 2.6 ล้านกิโลกรัม ความสูงเท่าตึก 32 ชั้น จากโรงงานประกอบไปยังแท่นส่งจรวดที่ศูนย์อวกาศเคนเนดี รัฐฟลอริดา มีขึ้น ณ เวลา 17.00 น. ในวันพฤหัสบดี โดยมีการถ่ายทอดสดผ่านเว็บไซต์ขององค์การอวกาศสหรัฐฯ หรือ นาซ่า (NASA) การขนย้ายจรวดลำนี้จะใช้ยานพาหนะขนาดใหญ่พิเศษเคลื่อนตัวอย่างช้า ๆ เป็นระยะทาง 4 ไมล์ และคาดว่าจะใช้เวลาราว 11 ชั่วโมงในการขนย้ายและติดตั้งบนแท่นส่งจรวด จรวดยักษ์ลำนี้ใช้เวลาพัฒนานานกว่า 10 ปี โดยจะใช้บรรจุแคปซูล โอไรออน (Orion) ซึ่งบรรทุกทีมนักบินอวกาศที่จะขึ้นไปสำรวจดวงจันทร์รอบใหม่ภายใต้โครงการ อาร์เตมิส (Artemis) ของนาซ่า สำหรับการทดสอบจรวดครั้งสุดท้ายจะมีขึ้นในวันที่ 3 เมษายน โดยคาดว่าจะใช้เวลาทั้งหมดสองวัน จากนั้นจะเริ่มการส่งจรวดแบบไม่มีนักบินไปวนรอบดวงจันทร์แล้วกลับสู่พื้นโลกในโครงการที่ชื่อว่า Artemis I โดยในการทดสอบครั้งสุดท้ายนั้น ยาน Orion ที่ไม่มีนักบินโดยสาร จะถูกปล่อยออกจากจรวด SLS เพื่อเดินทางผ่านดวงจันทร์ไปอีกเป็นระยะทางหลายพันไมล์ ก่อนที่จะวนกลับสู่โลกในอีกไม่กี่สัปดาห์ต่อมา ฮาวเวิร์ด ฮู ผู้จัดการโครงการ Orion ของนาซ่า กล่าวในการแถลงข่าวว่า โครงการ Artemis I จะเป็นการรวบรวมข้อมูลสำคัญต่าง ๆ และวิเคราะห์ศักยภาพของยานอวกาศก่อนที่จะเริ่มโครงการ Artemis 2 ซึ่งเป็นการส่งมนุษย์ขึ้นไปวนรอบดวงจันทร์ และโครงการ Artemis 3 คือการส่งมนุษย์ไปลงบนพื้นผิวดวงจันทร์อีกครั้ง